40. schôdza NR SR - 6.deň - A. dopoludnia
Dátum: 2021-09-24
Poslanec: Viskupič, Marián (SaS)
Druh vystúpenia: Vystúpenie v rozprave

14. Ďakujem pekne za slovo, pán predsedajúci. Vážený pán predsedajúci, kolegynky, kolegovia, pán minister, dovoľte mi povedať pár slov k vládnemu návrhu zákona, ktorým sa mení zákon NR SR č. 18/1996, teda zákon o cenách. Veľmi sa teším z tohto návrhu zákona. Je iný ako väčšina zákonov, ktoré denne prijímame či novelizujeme. Všeobecná väčšina zákonov prináša nové povinnosti, regulácie či obmedzenia. Jednoducho povedané, robia náš život komplikovanejším. Ale táto pár riadková novela je iná. Výrazne zjednoduší život občanom i obchodníkom. A môžem povedať, že má v sebe také to DNA SaS, že môžme v tomto momente občanom priniesť takú zmenu, ktorá ich život urobí jednoduchším. Niekedy sa novým povinnostiam vyhnúť nedá. Svet sa mení. Ale o to je dôležitejšie, aby sme práve z dôvodu tohto meniaceho sa sveta nezabúdali odstraňovať zbytočnosti, ktoré už stratili opodstatnenie, ale život ľudí obťažujú aj naďalej. Ale poďme naspäť k drobným minciam. Často počúvame a často sa aj sami sťažujeme, že nám drobné mince plnia a zaťažujú peňaženky, ľahko ich dostaneme, ale je ťažké sa ich zbaviť. Nad touto zmenou už uvažovalo viacero štátov eurozóny. Zatiaľ ju vykonalo iba pár z nich. Implementácia tejto zmeny sa však v každom štáte, ktorý sa pre ňu rozhodol, osvedčila a stala sa populárnou. Aj naši obyvatelia, obchodníci, ale aj inštitúcie privítajú menšiu administratívnu záťaž. Ako člen SaS-ky, ktorej métou je uľahčenie a zjednodušovanie podnikateľského prostredia a používania zdravého rozumu v politike, sa veľmi teším návrhu, veľmi teším návrhu a chválim aj ministerstvo financií a takisto Národnú banku. A tak trochu dopredu aj nás všetkých, pretože som presvedčený, že všetci dokážeme podporiť obmedzenie používania 1- a 2-centových mincí. Je to jedna zo zmien, ktorá má podporu nielen medzi obyvateľmi Slovenska, ale podobnú zmenu po vykonaní privítali aj obyvatelia iných krajín v EÚ napríklad Taliansko, Holandsko, Írsko a, ako som už spomínal, všade sa táto zmena stala populárnou. Možno je dobrý príklad aj Švédsko, kde sa podobným spôsobom, ako spomínal pán minister, zaokrúhľujú platby už desaťročia a viac ako 50 % ich 1-,2- a 5-korunových mincí sa už do švédskej centrálnej banky vrátili natrvalo. Švédi postupne tieto mince tavia, a teda recyklujú. Aj napriek viacerým diskusiám zo strany Európskej centrálnej banky o zrušení 1-centových a 2-centových mincí sa zatiaľ takáto zmena, bohužiaľ, dá implementovať iba na národnej úrovni. Čiže aj naďalej, tiež už ako pán minister spomínal, budú 1- a 2-centové mince zákonným platidlom. Na úrovni eurozóny ich môže zrušiť jedine Rada Európskej únie po porade s Európskym parlamentom a, samozrejme, s Európskou centrálnou bankou. Čo nám prinesie obmedzenie obehu? Obmedzenie obehu 1- a 2-centových mincí výrazne zníži náklady na ich emisiu, distribúciu a samotný obeh mincí. Podľa výsledkov prieskumu verejnej mienky eurobarometra by na Slovensku s touto zmenou súhlasila až 74 %, pričom v Európe je priemer 65 % ľudí. Zaokrúhľovanie bude mať minimálny dopad na náklady spotrebiteľov. Dopady na financie domácnosti zo zaokrúhľovania platieb by v najpravdepodobnejšom prípade boli teda iba na úrovni centov mesačne. Táto zmena však uľahčí nielen životy a doslova peňaženky ľuďom, ale aj teda inštitúciám a bankám. Len pre zaujímavosť výroba jednej 1-centovej mince stojí približne 1 cent. Aj z toho je vidieť, že vlastne akoby stratili opodstatnenie. Výroba či už týchto 1-centových, alebo 2-centových mincí zbytočne zvyšuje našej Národnej banke náklady. Navyše mince tejto hodnoty majú vysokú mieru straty z obehu. Strata pri 1-centovke je približne 60 %, pri 2-centovke je približne 40 %. Na porovnanie - priemerná strata pri ostatných väčších minciach je okolo 10 %. Použil by som príklad z Belgicka, kde vyčíslili potenciálne úspory v rámci administratívy pri odstránení najmenších mincí z obehu na 44 mil. eur. Čiže táto suma môže byť veľmi podobná aj v našom prípade, čo je teda veľmi dobrá správa. Má to aj ďalšie efekty. Často keď kráčame po uliciach a poprípade vidíme tieto drobné mince s nízkou hodnotou častokrát pohodené na zemi, na ulici. Po zavedení tejto zmeny, si dovolím tvrdiť, že si oddýchne aj príroda a životné prostredie bude mať takisto o jednu záťaž menej. Mince, ktoré často končili v šuflíkoch, v zaváraninových fľašiach, fontánach, či, ako som už spomínal, len tak na zemi v prírode, prestanú byť teda v obehu. A takto sa postupne stiahnu. Ušetrí sa kov. Zároveň sa výrazne zredukuje aj použitie obalovej fólie, do ktorej sú mince v Národnej banke balené. Takisto, keďže ich Národná banka distribuuje bežne do celej ekonomiky, tiež sa ušetrí výrazné množstvo emisií, ktoré sa vytvárajú pri ich preprave. Ako som už spomínal, ľudia nezaplatia viac. Pripravovaný návrh zahŕňa proces matematického zaokrúhľovania cien na 5 centov, ktoré navyše teda ešte zjednoduší, zjednoduší proces aj dobu platby. Zaokrúhľovať sa bude až suma výsledného nákupu smerom nahor. Tak pri jednom nákupe môžte zaplatiť maximálne dva centy, ale samozrejme pri ďalšom nákupe máte rovnakú matematickú pravdepodobnosť, že zase tým zaokrúhlením tie dva centy ušetríte. Zmena sa bude podobať tej, ktorú si myslím, že viacerí z nás pamätáme z roku 2003, kedy sa rušili 10-halierniky a 20-halierniky. Ani vtedy, a to teda máme dokázané, nemala táto zmena výrazný vplyv na konečné sumy alebo resp. nárast cien. Som presvedčený, že drvivá väčšina ľudí zaokrúhlenie privíta a že na túto zmenu si zvykneme ľahko a rýchlo. Veľmi radi si na ňu zvyknú hlavne obchodníci a takisto zákazníci, ktorí teda budú mať urýchlenú a uľahčenú platbu. A takisto sa im, to je ešte možno dôležitejšie, uľahčí aj proces administratívy. Obchodníci, a teda, samozrejme, na konci aj zákazníci, určite privítajú práve ten úbytok nákladov, ktoré normálne majú a sú vytvorené manipuláciou s drobnými mincami. Zasa podľa prieskumu Národnej banky Slovenska by úspora pre banky či obchodníkov pri zaokrúhľovaní cien, a teda nepoužívaní 1- a 2-centových mincí, mohla dosiahnuť 15 až 20 % ich celkových nákladov, ktoré majú na manipuláciu s mincami a s ich spracovaním. Sú to hlavne, budú mať úbytok na poplatkoch pri zamieňaní mincí v komerčných bankách. Navrhovaná účinnosť je od 1. januára 2022. Čiže táto zmena nás čaká relatívne rýchlo. Na záver si ešte dovolím zopakovať moje slová. Veľmi chválim tento návrh. Som presvedčený, že ho privíta väčšina Slovákov. Takisto som rád, že sme v rámci koalície zase o krok ďalej s ďalším návrhom zákona, ku ktorému sme sa zaviazali v programovom vyhlásení vlády. Poviem aj za nás, za SaS-ku, aj my si budeme môcť odškrtnúť jeden splnený bod z nášho programu. Myslím a som presvedčený, že tento návrh zákona môže získať podporu celej snemovne. A preto aj, kolegovia z opozície, samozrejme, aj, kolegovia z koalície, všetkých vás prosím o podporu tohto predloženého zákona. Ďakujem pekne za pozornosť.